
         Մայիս 2000 ամիսը Մեծի Տանն Կիլիկիոյ Կաթողիկոսութեան համար հանդիսացաւ միջ-եկեղեցական երկու կարեւոր հանդիպումներու հիւրըն-կալման եւ գործօն մասնակցութեան գեղեցիկ եւ հարստացուցիչ առիթ մը: 
Ս. Աթոռոյս Վեհափառ Հայրապետ Ն.Ս.Օ.Տ.Տ. Արամ Ա. Կաթողի-կոսի հրաւէրով եւ մեր միաբան հայրերու ու Դպրեվանքի սարկա-ւագներու մասնակցութեամբ գումարուեցան Միջին Արեւելքի Արեւելեան Ուղղափառ Եկեղեցիներու Հոգեւոր Պետերու եւ Մնայուն Յանձնախումբի հանդիպումները եւ Հռոմէական Կաթոլիկ Եկեղեցի-Եկեղեցիներու Հա-մաշխարհային Խորհուրդ բարձրամակարդակ եւ պաշտօնական ներկա-յացուցիչներու (Joint Working Group) ժողովները:
         Միջ-եկեղեցական շարժման մէջ մեր Ս. Աթոռի ներկայութիւնն ու դերակատարութիւնը խմբագրականի մը էջերուն մէջ սահմանափակելը արդար պիտի չ՚ըլլար: Հետեւաբար, մեր ընթերցողներուն հետ կը բաժնենք Միջին Արեւելքի Արեւելեան Ուղղափառ Եկեղեցիներու Հոգեւոր Պետերու հանդիպումը յատկանշող քանի մը կէտեր միայն:
4–9 Մայիս 2000 թուականը Քրիստոնէական Եկեղեցւոյ համար ընդ-հանրապէս եւ Միջին Արեւելքի Արեւելեան Ուղղափառ Եկեղեցիներուն համար մասնաւորաբար հանդիսացաւ պատմական հանգրուան մը: Ն.Ս.Տ.Տ. Շնուտա Գ. Պատրիարք Ղպտի Եկեղեցւոյ, Ն.Ս.Տ.Տ. Զաքքա Ա. Պատրիարք Ասորի Եկեղեցւոյ եւ Ն.Ս.Օ.Տ.Տ. Արամ Ա. Կաթողիկոս Մեծի Տանն Կիլիկիոյ Միջին Արեւելքի Արեւելեան Ուղղափառ Եկեղեցիներու Հոգեւոր Պետերու 3-րդ հանդիպումը գումարեցին Մեծի Տանն Կիլիկիոյ Կաթողիկոսութեան Մայրավանքին մէջ, Անթիլիաս-Լիբանան:
Երեք Հոգեւոր Պետերու պատմական այս հանդիպումը կանխուած էր տարեկան այն հանդիպումներով որոնք գումարուած էին Եգիպտոսի (1998) եւ Սուրիոյ մէջ (1999): Միաժամանակ, այս 3-րդ հանդիպումը սրբազան պատեհութիւնը շնորհեց Ղպտի, Ասորի եւ Հայ դաւանակից եկեղեցիներու հոգեւորականութեան եւ հաւատացեալներուն երեք Հոգե-ւոր Պետերու հովանաւորութեամբ տօնախմբելու մեր Տիրոջ եւ Փրկչին Յիսուսի Քրիստոսի աւետաբեր եւ քաւչարար Ծննդեան 2000-Ամեակը, Անթիլիասի Ս. Գրիգոր Լուսաւորիչ Մայր Տաճարին մէջ: 
Արդարեւ, 14 Յունիս 1996-ին, Անթիլիասի մէջ, երեք Հոգեւոր Պետերը որոշեցին իրենց տարեկան հանդիպումներով աղօթքի, վկայութեան եւ առաքելութեան նոր հորիզոններ բանալ եւ համագործակցութեան նոր կարելիութիւններ ստեղծել իրենց հոգեւոր դասուն եւ բարեպաշտ ժողո-վուրդին համար՝ յատկապէս Միջին Արեւելքի եւ բովանդակ Սփիւռքի տարածքին գտնուող իրենց թեմերէն ներս, երբ միաբերան ըսին. «Աւելի քան երբեք Արեւելեան Ուղղափառ եկեղեցիներու ընտանիքը, որուն մաս կը կազմեն Ղպտի, Ասորի, Հայ, [Հնդկաստանի] եւ Եթովպիոյ եկեղեցիները, պէտք է գործնապէս արտայայտէ իր հաւատքի միութիւնը՝ սերտ գործակ-ցութեան, միացեալ նախաձեռնութիւններու եւ այլ ազդու միջոցնե-րով» (ՀԱՍԿ, Յունիս–Օգոստոս 1996, էջ 435):
Առաւել, մանկացեալ եւ մարդացեալ Աստուածորդիին Սուրբ Ծնունդն ու Աստուածայայտնութիւնը մասնաւոր լուսարձակի տակ բերին այն աւետիսը, թէ «Ահա կոյսը պիտի յղանայ եւ որդի մը ծնի եւ զայն պիտի կոչեն Էմմանուէլ, որ կը նշանակէ Աստուած մեզի հետ» (Մտ 1.23): 
Առաքելական քարոզութեամբ Քրիստոսի լոյս հաւատքը զգեցած, դարաւոր պատմութեան պարտադրած բազմատեսակ տառապանքները մարտիրոսներու հսկայ բանակով մը Աստուծոյ վերընծայած, քրիս-տոնէական վկայութիւնը գիտակից յանձնառութեան վերածած եւ Ղպտի, Ասորի եւ Հայ հոգեմտաւոր արժէքներու գանձարանը յաւերժադրոշմ ստեղծագործութիւններով ճոխացուցած դաւանակից եւ  ճակատագրակից այս եկեղեցիները Աստուծոյ մշտական ներկայութիւնն ու հայրական հոգածութիւնը վայելեցին ու կը շարունակեն վայելել՝ հակառակ մարդ-կային չափանիշերով անբացատրելի եւ անտարազելի թուացող պայման-ներուն եւ մարտահրաւէրներուն. որովհետեւ, Հօր Աստուծոյ արարչական Ս. Աջը, Քրիստոսի փրկագործութեան խորհուրդը, Ս. Հոգիին շնորհաձիր ներգործութիւնը եւ Աւետարանի պատուիրանները կեանքով, գործով ու նահատակութեամբ ցոլացուցին, ի լուր մեր Փրկչին ուղեգիծ պատ-գամին. «Եթէ մէկը կ՚ուզէ ինծի հետեւիլ՝ թող ուրանայ իր անձը, ամեն օր իր խաչը առնէ եւ ետեւէս գայ» (Ղկ 9.23) եւ ի հետեւումն Պօղոս Առաքեալի օրինակին. «Գալով ինծի, քա՛ւ լիցի որ մեր Տիրոջ Յիսուս Քրիստոսի խաչէն զատ ուրիշ բանով պարծենամ: Այդ խաչին միջոցաւ աշխարհը մեռած է այլեւս ինծի համար, ինչպէս ես մեռած եմ աշխարհին համար» (Գղ 6.14):
Աստուծոյ անմիջական ներկայութիւնն ու քրիստոնէական խա-չակրութիւնը այս երեք եկեղեցիներուն համար այսօր եւս արտա-յայտուեցան հետեւեալ բնագաւառներէն ներս.
1) Քրիստոնէական դարաւոր պատմակերտ եւ հոգեպինդ հաւատքի միութիւն: Եկեղեցական հայրերու ուսուցումներն ու սրբագումար առաջին երեք Տիեզերական Ժողովներու (Նիկիա՝ 325, Կոստանդնուպոլիս՝ 381, Եփեսոս՝ 431) բանաձեւումները հանդիսացան ուղղափառ հաւատքի այն հիմերը որոնց վրայ բարձրացաւ Ս. Եկեղեցին եւ ծաւալեց իր աստուա-ծապարգեւ առաքելութիւնը: Ուղղափառ հաւատքը այս երեք եկեղեցի-ներուն համար վարդապետական տարազաւորումներու ծրար մը չեղաւ եւ ոչ ալ լոկ աստուածաբանական ու եկեղեցաբանական վիճաբանութ-իւններու ամուլ պայքար մը. այլ, Երկնաւոր Վարդապետին ուսուցում-ներուն հարազատ կապուածութիւն մը՝ քրիստոնէական մէ՛կ ու անբա-ժանելի եկեղեցւոյ հաւատամքին ցոլացումով:
2) Ղպտի, Ասորի եւ Հայ Եկեղեցիներու քրիստոնէական միաս-նական վկայութիւն:  Քրիստոս հետեւեալը պատգամեց իր առաքեալ-ներուն. «Գացէք եւ բոլոր ժողովուրդները ինծի աշակերտ դարձուցէք» (Մտ 28.19): Այս երեք եկեղեցիները քրիստոնէական վկայութիւնը աստուածա-բանական, քրիստոսաբանական, եկեղեցաբանական եւ հոգեւոր գրակա-նութեան ճամբով, ազգային մշակոյթի տարբեր-տարբեր բնագաւառներու ոռոգումով եւ մանաւանդ արեան նահատակութեան սրբազան պատա-րագումով կենդանի վկայութեան վերածեցին: Այսօր եւս, երբ յատկապէս Միջին Արեւելքի մէջ քրիստոնեաներու թիւի նուազումը եւ ամբողջ աշ-խարհի մէջ համաշխարհայնացումի (globalization) տիրական երեւոյթները եկեղեցի-հաւատացեալ կապուածութիւնը հարցականի տակ կը դնեն, այս երեք եկեղեցիները՝ իրենց Հոգեւոր Պետերու հայրական աջալուրջ հսկողութեամբ՝ արթնութեան եւ հաւաքական գիտակցութեան կը հրա-ւիրեն իրենց զաւակները, յատկապէս Փրկչին Մեծ Յոբելեանին առթիւ կազմակերպուած հանդիսութիւններուն հոգելից մթնոլորտին մէջ, եւ կը հաստատեն. «Կը հաւատանք թէ այս հանդիսութիւնները հոգեպէս պիտի վերանորոգեն մեր հաւատացեալները եւ մեր եկեղեցիներու վկայութիւնը պիտի խթանեն քրիստոնէական հոգեւոր եւ բարոյական արժէքներու վերարժեւորումով» (Միացեալ Յայտարարութիւն, 9 Մայիս 2000):
3) Նոր սերունդի հոգեւոր կազմաւորման հաւաքական ճիգերու ներդաշնակութիւն: Քրիստոնէական Եկեղեցին Յիսուսի անունով ի մի խմբուած հաւատացեալներու ամբողջութիւնն է, որ կ՚անդրանցնի ամեն տեսակի նիւթեղէն կառոյց եւ վարչական նուիրապետութիւն, Քրիստոսի հետեւեալ խօսքին համաձայն. «Հոն ուր որ երկու կամ երեք հոգի հա-ւաքուին իմ անունովս, ես հոն եմ՝ անոնց միջեւ» (Մտ 18.20): Այս ճշմարտութեան խոր իմացումով, երեք Հոգեւոր Պետերը ժողովական քննարկումներով, Հովուապետական Պատգամով եւ Միացեալ Յայտա-րարութիւնով յատուկ շեշտաւորում մը տուին քրիստոնէական դաստիա-րակութեան անմիջական հրամայականին, մանաւանդ նոր սերունդի հոգեմտաւոր առողջ կազմաւորման պատասխանատւութեամբ՝ 21-րդ դարու բարդ, ապաքրիստոնէացնող եւ ապազգայնացնող տուեալներուն ի տես: Անոնք ընդգծեցին թէ քրիստոնէական դաստիարակութիւնը եւ հոգե-ւոր կազմաւորումը կը սկսին ընտանիքէն, կը ներառնեն մարդկային կեանքի բոլոր հանգրուանները եւ կը դրսեւորուին եկեղեցւոյ երիտա-սարդական, վարչական, հովուական եւ ընկերային բնագաւառներէն ներս:
4) Քրիստոնեայ հաւատացեալներու ընկերային կարիքներու գո-հացում: Եկեղեցին «Բարի Սամարացիի» (Ղկ 10.30–35) կերպարով կը մարմնաւորէ իր ընկերային ծառայութեան առաքելութիւնը: Եկեղեցին, իր նախնական օրերէն, սարկաւագութեան ճամբով (Գրծ 6.1–6) ծաւալեց իր ընկերային ծառայութիւնը եւ անխնտրական ոգիով գոհացուց իր հաւա-տացեալներուն ու իրեն դիմող բոլոր մարդոց ընկերային-մարդասի-րական կարիքները: Այսօր եւս, երբ միջ-եկեղեցական շարժման մէջ այնքա՜ն կարեւորութիւն կ՚ընծայուի ընկերային ծառայութեան, Ղպտի, Ասորի եւ Հայ Եկեղեցիները, յատկապէս Միջին Արեւելքի դիմագրաւած քաղաքական եւ տնտեսական նեղութիւններուն եւ վերիվայրումներուն դիմաց, կու գան վերահաստատելու թէ իրենց բարեսիրական կազ-մակերպութիւններուն ճամբով պիտի շարունակեն օժանդակել կարի-քաւորին եւ ընկերային արդարութեան ջատագովները պիտի հանդի-սանան բանիւ եւ գործով:
Ահաւասիկ այս խորհրդածութիւններու լոյսին տակ, երեք Հոգեւոր Պետերը ուղղափառ հաւատքի եւ եղբայրական համագործակցութեան դարաւոր փորձառութեամբ միատեղ համախմբուեցան Արեւելեան Ուղ-ղափառ Եկեղեցիներու ընտանիքին առաւել մերձեցման գործնական արտայայտութիւն տալու եւ իրենց աղօթքով ու հաւաքական նախա-ձեռնութիւններով ձգտելու այն օրհնաբեր եւ աստոուածահաճոյ օրուան, երբ Արեւելեան Ուղղափառ Եկեղեցիներու ընտանիքը պիտի կարենայ իր բոլոր անդամներով ի մի գալ՝ եղբայրական նո՛յն ոգին եւ համագոր-ծակցութեան նո՛յն հրամայականը արտայայտելու համար աշխարհով մէկ սփռուած իր հաւատացեալներու բարօրութեան, Քրիստոսի Եկեղեցւոյ պայծառափայլման, Աստուծոյ փառքին շեփորման եւ Երկնքի Արքայութ-եան նախագծման համար:
Այս դիտանկիւնէն պէտք է նայիլ Միջին Արեւելքի Արեւելեան Ուղղափառ Եկեղեցիներու Հոգեւոր Պետերու տարեկան հանդիպում-ներուն եւ անոնց նշանակած Մնայուն Յանձնախումբի հետեւողական աշխատանքներուն, որ չի՛ միտիր վարչական-նուիրապետական նոր կառոյց մը ստեղծել եւ ոչ ալ իր պատասխանատու առաքելութիւնը սահմանափակել երեք եկեղեցիներու նեղ շրջագիծին մէջ: Առաւել, հոգե-կան անհուն բաւարարութեամբ կ՚ընդգծենք թէ այսօր Հայ Եկեղեցին ձերբազատուած է այն զգայնութիւններէն որոնք տակաւին կը յամենան Արեւելեան Ուղղափառ Եկեղեցիներու ընտանիքի այլ անդամ եկեղե-ցիներու փոխ-յարաբերութիւններուն մէջ: Ն.Ս.Օ.Տ.Տ. Գարեգին Բ. Ամենայն Հայոց Կաթողիկոսի եւ Մեծի Տանն Կիլիկիոյ Ն.Ս.Օ.Տ.Տ. Արամ Ա. Կա-թողիկոսի եղբայրական ջերմ յարաբերութիւնները համագործակցութ-եան նոր հորիզոններ կը բանան Հայ Եկեղեցւոյ, Արեւելեան Ուղղափառ Եկեղեցիներու եւ քրիստոնէական բոլոր եկեղեցիներու կեանքէն ներս եւ կը հանդիսանան օրինակելի տիպար մը մէ՛կ Եկեղեցւոյ իրականութիւնը գործնականօրէն ցոլացնելու համար:
Ուղղափառ հաւատքի միութիւնը, քրիստոնէական վկայութիւնը, աստուածաբանական կազմաւորումն ու կրօնական դաստիարակութ-իւնը եւ ընկերային ծառայութիւնը նո՛ր տարածք կը գտնեն երեք Հոգեւոր Պետերու հայրական յորդորներով եւ կը հրաւիրեն Ղպտի, Ասորի, եւ Հայ դաւանակից եկեղեցիներու հաւատացեալները Սաղմոսին բառերը «Ինչ-քա՜ն բարի եւ վայելուչ է, որ եղբայրներ իրարու հետ միաբանութեամբ բնակին» (Սղ 133.1) գործնականօրէն արտայայտելու՝ համատեղ բնակելով եւ սպասաւորելով, Աստուծոյ փառքին հիւսման ու քրիստոնէական կեանքի ու ծառայութեան պտղաւորման քաղցրութեամբ:
 
Նարեկ Ծ. Վրդ. Ալեէմէզեան

